YouTube โตระเบิด จนรายได้เกือบเท่า Netflix
บริษัท Alphabet บริษัทแม่ของ Google และ YouTube  ได้ประกาศผลประกอบการในไตรมาสที่ 1 ปี 2021   โดยในช่วงปีที่ผ่านมานี้ทางบริษัทก็ได้รายงานว่า “ผู้คนหันมาค้นหาข้อมูลใน Google และ YouTube เพิ่มขึ้น และบริการคลาวด์ของพวกเราที่เป็นส่วนสำคัญในการเติบโตของธุรกิจจำนวนมาก”   แล้วผลประกอบการในช่วงไตรมาส ที่ 1 เป็นอย่างไร ? มาดูกัน 
28 เม.ย. 2564

[UPDATE] YouTube โตระเบิด จนรายได้เกือบเท่า Netflix
เมื่อไม่กี่ชั่วโมงที่ผ่านมา บริษัท Alphabet บริษัทแม่ของ Google และ YouTube 
ได้ประกาศผลประกอบการในไตรมาสที่ 1 ปี 2021
โดยในช่วงปีที่ผ่านมานี้ทางบริษัทก็ได้รายงานว่า “ผู้คนหันมาค้นหาข้อมูลใน Google และ YouTube เพิ่มขึ้น และบริการคลาวด์ของพวกเราที่เป็นส่วนสำคัญในการเติบโตของธุรกิจจำนวนมาก”
แล้วผลประกอบการในช่วงไตรมาส ที่ 1 เป็นอย่างไร ? มาดูกัน
รายได้ 1.7 ล้านล้านบาท เพิ่มขึ้น 34%
กำไร 5.6 แสนล้านบาท เพิ่มขึ้น 162 %
โดยสัดส่วนรายได้ของบริษัทแบ่งออกเป็น
- รายได้จากค่าโฆษณา (เช่น โฆษณาบนแพลตฟอร์ม Google และ YouTube) 80.8%
- รายได้ที่ไม่ใช่ค่าโฆษณา (เช่น ค่าบริการ YouTube Premium, อุปกรณ์ฮาร์ดแวร์ Google Nest) 11.7%
- รายได้จากธุรกิจคลาวด์ 7.3 %
- อื่น ๆ 0.2%
ในไตรมาสที่ผ่านมา รายได้จากค่าโฆษณาของ Alphabet อยู่ที่ 1.4 ล้านล้านบาท ที่คิดเป็น 80.8% ของรายได้ทั้งหมด
โดยถ้ามาเจาะดูในส่วนรายได้จากค่าโฆษณา และอัตราการเติบโตจากไตรมาสเดียวกันปีที่แล้ว
- Google Search และ อื่น ๆ 1 ล้านล้านบาท เติบโต 30% 
- YouTube ads 1.9 แสนล้านบาท เติบโต 49%
- Google Network เช่น บริการ AdMob, Google Ad Manager 2.1 แสนล้านบาท เติบโต 30%
จะเห็นได้ว่า ในไตรมาสนี้ รายได้จากค่าโฆษณาของ Alphabet นั้น
เติบโตขึ้นอย่างมีนัยสำคัญโดยเฉพาะจากแพลตฟอร์ม YouTube
ลองมาดูอัตราการเติบโตของรายได้โฆษณาบน YouTube ในไตรมาสที่ผ่าน ๆ มา
- ไตรมาส 1 ปี 2020 เติบโต 33%
- ไตรมาส 2 ปี 2020 เติบโต 6%
- ไตรมาส 3 ปี 2020 เติบโต 32%
- ไตรมาส 4 ปี 2020 เติบโต 46%
- ไตรมาส 1 ปี 2021 เติบโต 49%
และก็ต้องหมายเหตุเพิ่มเติมไว้ด้วยว่า ยังไม่รวมรายได้ในส่วนที่ไม่ใช่โฆษณาของ YouTube อย่างเช่น ค่าบริการ YouTube Premium ที่ถูกนำไปรวมอยู่ในรายได้ส่วนที่ไม่ใช่ค่าโฆษณาอีกด้วย
ส่วนธุรกิจคลาวด์ก็ยังเติบโตแข็งแกร่งไม่แพ้กัน
โดยในไตรมาสนี้รายได้ในส่วน Google Cloud อยู่ที่ 1.3 แสนล้านบาท 
เติบโตจากไตรมาสที่ 1 ปีที่แล้ว 46%
นอกจากรายได้จากการโฆษณาและคลาวด์ที่โตระเบิดแล้ว 
ทาง Alphabet ยังได้ปรับมูลค่าของสินทรัพย์ที่ไปลงทุน อย่างเช่น Start-Up ต่าง ๆ 
ส่งผลให้บริษัทมีกำไรจากการลงทุน 152,000 ล้านบาท 
จากไตรมาส 1 ปีที่แล้ว ที่ขาดทุนอยู่ที่ 25,500 ล้านบาท
ซึ่งทั้งหมดนี้ ก็ทำให้ในไตรมาสนี้ Alphabet สามารถทำกำไรได้สูงกว่าที่นักลงทุนคาดการณ์ไว้ 
นอกจากนี้ยังมีเรื่องของการประกาศ ซื้อหุ้นคืน มูลค่ารวมกว่า 1.5 ล้านล้านบาท
ส่งผลให้ มูลค่าหุ้นของ Alphabet นั้นเพิ่มขึ้นทันที +4% หลังปิด
โดยปัจจุบัน Alphabet มีมูลค่าบริษัทอยู่ที่ 48.7 ล้านล้านบาท
และอีกเรื่องที่ใครหลายคนอาจจะยังไม่ทันสังเกตก็คือ 
YouTube มีรายได้เกือบจะเท่ากับ Netflix แล้ว
ไตรมาสที่ 1 ปี 2021
- YouTube มีรายได้ 1.9 แสนล้านบาท
- Netflix มีรายได้ 2.2 แสนล้านบาท
ตรงนี้ก็น่าคิดเหมือนกันว่าทั้ง 2 แพลตฟอร์มเป็นแอปแย่งเวลาเหมือนกัน
แต่ที่ต่างกันคือ YouTube เป็นเพียงตัวกลางให้ผู้ใช้งานเข้ามาอัปโหลดวิดีโอและมีรายได้มาจากการโฆษณา
ในขณะที่ Netflix มีต้นทุนในการผลิตคอนเทนต์ 6 แสนล้านบาทต่อปี แล้วหารายได้จากค่าสมาชิก
แต่ไม่ว่า YouTube หรือ Netflix จะมีโมเดลรายได้อย่างไร
เราก็น่าจะเป็นผู้เสพคอนเทนต์ใน 2 แพลตฟอร์มนี้ไปอีกนาน..
References
-
-
-